ΑΠΟΦΑΣΗ ΤΗΣ ΕΠΙΤΡΟΠΗΣ της 20ής Οκτωβρίου 1993 σχετικά με ορισμένα μέτρα προστασίας που αφορούν την κλασική πανώλη των χοίρων στη Γερμανία και για την κατάργηση της απόφασης 93/364/ΕΟΚ

(93/539/ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 90/425/ΕΟΚ του Συμβουλίου της 26ης Ιουλίου 1990 σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (1), όπως τροποποιήθηκε τελευταία από την οδηγία 92/118/ΕΟΚ (2) του Συμβουλίου, και ιδίως το άρθρο 10 παράγραφος 4,

Εκτιμώντας:

ότι, κατόπιν εκδηλώσεως κρουσμάτων κλασικής πανώλης των χοίρων σε διάφορα μέρη της Γερμανίας, η Επιτροπή εξέδωσε την απόφαση 93/364/ΕΟΚ της 18ης Ιουνίου 1993 σχετικά με ορισμένα μέτρα προστασίας που αφορούν την κλασική πανώλη των χοίρων στη Γερμανία (3), όπως τροποποιήθηκε με την απόφαση 93/497/ΕΟΚ (4)-

ότι διαπιστώθηκαν κρούσματα κλασικής πανώλης των χοίρων σε χοίρους που εστάλησαν από τη Γερμανία στο Βέλγιο-

ότι η κατάσταση της κλασικής πανώλης των χοίρων στη Γερμανία ενδέχεται να αποτελέσει σοβαρή απειλή για τις αγέλες των κρατών μελών όσον αφορά το εμπόριο ζώντων χοίρων, νωπού κρέατος και ορισμένων προϊόντων με βάση το χοιρινό κρέας-

ότι θα πρέπει να εγκριθούν ορισμένα προσωρινά μέτρα προστασίας που θα αφορούν συγκεκριμένα την κατάσταση στη Γερμανία-

ότι τα μέτρα προστασίας που θεσπίστηκαν με την απόφαση 93/364/ΕΟΚ, για λόγους σαφήνειας, πρέπει να καταργηθούν-

ότι τα προβλεπόμενα μέτρα είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Εν αναμονή μεταγενέστερης αποφάσεως της Επιτροπής, η Γερμανία δεν αποστέλλει προς άλλα κράτη μέλη ζώντα ζώα του χοιρείου είδους που προέρχονται από την επικράτειά της.

Άρθρο 2

1. Εν αναμονή μεταγενέστερης αποφάσεως της Επιτροπής, η Γερμανία δεν αποστέλλει προς άλλα κράτη μέλη νωπό χοιρινό κρέας και προϊόντα με βάση το χοιρινό κρέας που ελήφθησαν από χοίρους που προέρχονται από εκμεταλλεύσεις που ευρίσκονται στην επικράτειά της.

2. Οι περιορισμοί που αναφέρονται στην παράγραφο 1 δεν εφαρμόζονται σε προϊόντα με βάση το κρέας τα οποία έχουν υποστεί μία από τις επεξεργασίες που περιλαμβάνονται στο άρθρο 4 παράγραφος 1 της οδηγίας 80/215/ΕΟΚ του Συμβουλίου της 22ας Ιανουαρίου 1980 περί προβλημάτων υγειονομικού ελέγχου στον τομέα των ενδοκοινοτικών συναλλαγών προϊόντων με βάση το κρέας (5).

3. Προϊόντα με βάση το κρέας που παρήχθησαν σύμφωνα με τις διατάξεις της παραγράφου 2 και αποστέλλονται από τη Γερμανία πρέπει να συνοδεύονται από υγειονομικό πιστοποιητικό που αναφέρεται στο άρθρο 3 παράγραφος 9 στοιχείο β) σημείο ii) της οδηγίας 77/99/ΕΟΚ του Συμβουλίου περί προϊόντων με βάση το κρέας (6). Το πιστοποιητικό πρέπει να φέρει την εξής ένδειξη:

"Προϊόντα που πληρούν τις διατάξεις της απόφασης 93/539/ΕΟΚ της Επιτροπής της 20ής Οκτωβρίου 1993 σχετικά με ορισμένα μέτρα προστασίας που αφορούν την κλασική πανώλη των χοίρων στη Γερμανία."

Άρθρο 3

Η Επιτροπή παρακολουθεί την εξέλιξη της κατάστασης και ενδέχεται να τροποποιήσει την παρούσα απόφαση με γνώμονα την εξέλιξη αυτή.

Άρθρο 4

Τα κράτη μέλη τροποποιούν τα μέτρα που εφαρμόζουν στις συναλλαγές με σκοπό να τα συμμορφώσουν προς την παρούσα απόφαση και ενημερώνουν αμέσως την Επιτροπή.

Άρθρο 5

Η απόφαση 93/364/ΕΟΚ καταργείται.

Άρθρο 6

Η παρούσα απόφαση εφαρμόζεται μέχρι τις 29 Οκτωβρίου 1993.

Άρθρο 7

Η παρούσα απόφαση απευθύνεται στα κράτη μέλη.

Βρυξέλλες, 20 Οκτωβρίου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 224 της 18. 8. 1990, σ. 29.

(2) ΕΕ αριθ. L 62 της 15. 3. 1993, σ. 49.

(3) ΕΕ αριθ. L 150 της 22. 6. 1993, σ. 47.

(4) ΕΕ αριθ. L 233 της 16. 9. 1993, σ. 15.

(5) ΕΕ αριθ. L 47 της 21. 2. 1980, σ. 4.

(6) ΕΕ αριθ. L 26 της 31. 1. 1977, σ. 85.